[bookmark: _GoBack]Na osnovu člana 96. Statuta Advokatske komore Vojvodine, Odbor advokatskih pripravnika Komore na sednici održanoj dana ............ usvaja sledeća:
  
PRAVILA O RADU ODBORA ADVOKATSKIH PRIPRAVNIKA
 
I OPŠTE ODREDBE 
Član 1.
	Pravilima o radu Odbora advokatskih pripravnika (u daljem tekstu: Pravila) uređuju se: prava članova i učešće članova u radu Odbora advokatskih pripravnika, unutrašnja organizacija i organi Odbora advokatskih pripravnika, postupak izbora organa Odbora advokatskih pripravnika, odgovornost, prestanak mandata, poslovi, način rada i donošenje odluka organa Odbora advokatskih pripravnika.
Član 2.
	Sastav, unutrašnja organizacija i organi Odbora advokatskih pripravnika utvrđeni su Statutom Advokatske komore Vojvodine (u daljem tekstu: Statut), a detaljnije uređeni ovim Pravilima.
Član 3.
	Odbor advokatskih pripravnika je organizacija advokatskih pripravnika upisanih u Imenik advokatskih pripravnika Advokatske komore Vojvodine, koja se osniva u sedištu Advokatske komore Vojvodine (u daljem tekstu: Komora).
Član 4.
	Članovi Odbora advokatskih pripravnika su svi pripravnici upisani u Imenik advokatskih pripravnika Komore.
Član 5.
	Odbor advokatskih pripravnika nema svojstvo pravnog lica.
	Za svoj rad Odbor advokatskih pripravnika odgovoran je Skupštini Komore.
Član 6.
	Odbor advokatskih pripravnika predstavlja Predsednik Izvršnog odbora Odbora advokatskih pripravnika (u daljem tekstu: Predsednik).
	U slučaju sprečenosti Predsednika Odbor advokatskih pripravnika predstavlja Potpredsednik Izvršnog odbora Odbora advokatskih pripravnika (u daljem tekstu: Potpredsednik)

Član 7.
	Odbor advokatskih pripravnika obavlja sledeće poslove:
      1) štiti prava i interese svojih članova u Autonomnoj pokrajini Vojvodini i Republici    	Srbiji,
2)  štiti prava i interese svojih članova pred organima Komore,
3) stara se o zakonitosti rada advokatskih pripravnika upisanih u Imenik advokatskih 	pripravnika Komore,
4)  unapređuje i afirmiše zapošljavanje advokatskih pripravnika,
5)  unapređuje uslove rada advokatskih pripravnika,
6)  štiti interese i integritet Odbora advokatskih pripravnika i Komore,
7) sarađuje sa Akademijom Komore u organizovanju pripreme za pravosudni ispit i   	advokatski ispit,
8) obavlja druge poslove u skladu sa Zakonom o advokaturi, Statutom Komore i ovim 	Pravilima.
Član 8.
	Odredbe ovih Pravila obavezne su za sve članove Odbora advokatskih pripravnika.

II PRAVA ČLANOVA I UČEŠĆE ČLANOVA U RADU 
ODBORA ADVOKATSKIH PRIPRAVNIKA
Član 9.
	U skladu sa odredbama Statuta Komore i odredbama ovih Pravila, članovi Odbora advokatskih pripravnika imaju pravo da biraju i budu birani u organe Odbora advokatskih pripravnika i da učestvuju u radu tih organa.
Član 10.
	Članovi Odbora advokatskih pripravnika imaju pravo da osnuju ogranak Odbora advokatskih pripravnika u sedištu ogranka Komore. 
Član 11.
	Članovi Odbora advokatskih pripravnika mogu učestvovati u radu Odbora advokatskih pripravnika putem podnošenja inicijative.  
Član 12.
	Inicijativom se predlaže obavljanje poslova iz delokruga poslova Odbora advokatskih pripravnika
	Inicijativa mora biti obrazložena.

III IZVRŠNI ODBOR
Član 13.
	Izvršni odbor Odbora advokatskih pripravnika (u daljem tekstu: Izvršni odbor) se sastoji od 7 (sedam) članova koji se biraju na period od 1 (jedne) godine.
Članovi Odbora advokatskih pripravnika koji su na advokatsko - pripravničkoj vežbi proveli najmanje tri meseca imaju pravo da budu birani za članove Izvršnog odbora.

Član 14.
	Izvršni odbor saziva sednicu Odbora advokatskih pripravnika na kojoj se biraju članovi Izvršnog odbora. 
	Kandidatura za članstvo u Izvršnom odboru podnosi se Izvršnom odboru najkasnije 15 (petnaest) dana pre dana održavanja sednice Odbora advokatskih pripravnika.
	Članovi Izvršnog odbora biraju se neposrednim i tajnim glasanjem članova Odbora advokatskih pripravnika.

	Članovi Izvršnog odbora biraju se većinom glasova prisutnih članova Odbora advokatskih pripravnika.	

Član 15.

	Izvršni odbor saziva sednicu Odbora advokatskih pripravnika na kojoj se bira novi član Izvršnog odbora najkasnije 30 (trideset) dana pre dana isteka mandata člana Izvršnog odbora.

	Novi član Izvršnog odbora stupa na dužnost po isteku mandata člana Izvršnog odbora.
	Izvršni odbor saziva sednicu Odbora advokatskih pripravnika na kojoj se bira novi član Izvršnog odbora u roku od 30 (trideset) dana od dana prestanka mandata člana Izvršnog odbora pre isteka vremena na koje je izabran.	
Član 16.
	Izvršni odbor može razrešiti dužnosti svog člana u sledećim slučajevima:
1) ukoliko se ne pridržava odredaba ovih Pravila, Statuta Komore, Zakona o advokaturi i Kodeksa profesionalne etike advokata,
2) ukoliko ne izvršava dužnosti propisane ovim Pravilima ili dužnosti koje su mu poverene od strane Izvršnog odbora,
3) na obrazložen predlog najmanje 10 članova Odbora advokatskih pripravnika.
	Član Izvršnog odbora nema pravo glasa u slučaju glasanja o njegovom razrešenju.

Član 17.
	Mandat člana Izvršnog odbora može prestati pre isteka vremena na koje je izabran u sledećim slučajevima:
1) ako podnese ostavku,
2) ako bude brisan iz Imenika advokatskih pripravnika Komore,
3) ako bude razrešen dužnosti od strane Izvršnog odbora, u skladu sa odredbama člana 16. Pravila. 
Član 18.
	U slučaju prestanka mandata člana Izvršnog odbora pre isteka vremena na koje je izabran, Izvršni odbor imenuje rezervnog člana.
	Rezervni član ostaje privremeno na toj funkciji do izbora novog člana shodno odredbama članova 13. i 14. ovih Pravila.
Član 19.
	Izvršni odbor, većinom glasova svih članova, bira Predsednika, Potpredsednika i Sekretara Izvršnog odbora (u daljem tekstu: Sekretar) iz reda svojih članova na period od 6 (šest) meseci.
Član 20.
	Izvršni odbor može razrešiti dužnosti Predsednika i Potpredsednika u slučajevima propisanim članom 16. ovih Pravila i u slučaju da neopravdano izostanu sa sednice Upravnog odbora Komore na koju su pozvani.
Član 21.
	Predsednik obavlja sledeće poslove:
1)  predstavlja Odbor advokatskih pripravnika,
2)  predlaže dnevni red za redovne i vanredne sednice Izvršnog odbora,
3)  saziva i vodi redovne i vanredne sednice Izvršnog odbora,
4)  potpisuje akte koje donosi Izvršni odbor,
5)  izvršava odluke Izvršnog odbora,
6)  učestvuje u radu Upravnog odbora Komore, u skladu sa odredbama Statuta Komore,
7)  obavlja druge poslove u skladu sa ovim Pravilima.

	U slučaju sprečenosti Predsednika poslove iz prethodnog stava obavlja Potpredsednik.
Član 22.
	Redovne i vanredne sednice Izvršnog odbora saziva i vodi Predsednik.
	U slučaju sprečenosti Predsednika, sednicu Izvršnog odbora saziva i vodi Potpredsednik.
	Redovne sednice se održavaju najmanje jednom u mesec dana.
 	Inicijativu za vanrednu sednicu mogu zajednički podneti četiri člana Izvršnog odbora.
	Ukoliko na inicijativu četiri člana Izvršnog odbora Predsednik ne sazove vanrednu sednicu u roku od sedam dana, podnosioci mogu sazvati vanrednu sednicu, predložiti dnevni red, izvršiti pripreme za sednicu i odrediti člana Izvršnog odbora koji će voditi vanrednu sednicu.
	Sednice Izvršnog odbora mogu se održati i telefonskim ili elektronskim putem.
Član 23.
	Pripremu i tehničku realizaciju sednice Izvršnog odbora sprovodi Sekretar.
	Obaveze Sekretara su da: 
1) upućuje pozive članovima Izvršnog odbora, i drugim licima,
2) priprema i dostavlja potreban materijal za sednicu članovima Izvršnog odbora, 
3) organizuje mesto i vreme održavanja sednice, 
4) obezbeđuje tehničku organizaciju sednice,
5) vodi zapisnike.
Član 24.
	Član Izvršnog odbora je dužan da redovno prisustvuje sednicama Izvršnog odbora i da učestvuje u njegovom radu i odlučivanju. 
Član 25.
	Sednicu Izvršnog odbora otvara Predsednik tako što utvrđuje postojanje kvoruma za rad i objavljuje dnevni red sednice.
	Izvršni odbor ima kvorum za rad ukoliko je prisutno više od polovine svih članova Izvršnog odbora.  
	Ako se utvrdi da sednici ne prisustvuje više od polovine svih članova Izvršnog odbora, sednica se odlaže.  
	Predsednik može doneti odluku o prekidu sednice ako u toku njenog trajanja dođe do nedostatka kvoruma, ili na obrazložen zahtev člana Izvršnog odbora.
	Sednica Izvršnog odbora koja je prekinuta ili odložena se nastavlja u roku od 7 dana od odlaganja ili prekida. 
	Nastavak sednice zakazuje Predsednik 
Član 26.
	Sednice Izvršnog odbora su zatvorenog karaktera.  
	U zavisnosti od dnevnog reda, sednicama Izvršnog odbora, uz odobrenje Izvršnog odbora, mogu prisustvovati i drugi članovi Odbora advokatskih pripravnika, advokati ili druga lica čije je mišljenje ili ekspertiza neophodna za donošenje odluka.
	Lica koja nisu članovi Izvršnog odbora u njegovom radu učestvuju bez prava glasa. 
Član 27.
	Izvršni odbor donosi odluke većinom glasova prisutnih članova Izvršnog odbora.
Član 28.
	Izvršni odbor obavlja sledeće poslove:
1) donosi Pravila o radu Odbora advokatskih pripravnika, koja odobrava Upravni odbor Komore,
2) donosi i izvršava odluke i druge pojedinačne akte,
3) razmatra opšte uslove rada advokatskih pripravnika i predlaže Upravnom odboru  Komore potrebne mere za pravilno obavljanje advokatsko - pripravničke vežbe,
4) podnosi godišnji izveštaj o sprovođenju advokatsko - pripravničke vežbe Upravnom   odboru Komore,
5) razmatra pritužbe članova Odbora advokatskih pripravnika u vezi sa sprovođenjem advokatsko - pripravničke vežbe i dostavlja mišljenja Upravnom odboru Komore,     
6) prati rad ogranaka Odbora advokatskih pripravnika i daje preporuke i mišljenja u vezi sa njihovim radom,
7) osniva radna tela i imenuje njihove članove, prati, kontroliše i koordinira rad radnih tela i daje obavezujuća uputstva u vezi sa radom radnih tela
8) ostvaruje saradnju sa pravnim fakultetima na teritoriji Autonomne pokrajine Vojvodine u cilju afirmacije zapošljavanja pripravnika, 
9) ostvaruje saradnju sa Akademijom advokatske komore Vojvodine u cilju organizovanja pripreme za pravosudni ispit i advokatski ispit,
10) razmatra, odlučuje i postupa po inicijativama članova Odbora advokatskih pripravnika,
11) bira člana veća Disciplinskog suda Komore u slučajevima predviđenim Statutom     Komore,
12) obavlja druge poslove u skladu sa Zakonom o advokaturi, Statutom Komore i ovim  Pravilima.

IV OGRANCI I RADNA TELA
Član 29.
	Odbor advokatskih pripravnika može osnivati:
a) ogranke,
b) radna tela.



a) Ogranci
Član 30.
	Ogranci Odbora advokatskih pripravnika (u daljem tekstu: ogranak) su organizacije advokatskih pripravnika koje se osnivaju u sedištima ogranaka Advokatske komore Vojvodine.
Član 31.
	Ogranak donosi Pravila o radu koja dostavlja na razmatranje i odobrenje Izvršnom  odboru ogranka Komore za čije područje je osnovan.

	Pravilima o radu ogranka detaljnije se uređuje sastav, unutrašnja organizacija, organi, poslovi i druga pitanja u vezi sa načinom rada ogranka.

	Pravila ogranka moraju biti usklađena sa ovim Pravilima.

Član 32.

	Poslovima ogranka rukovodi Izvršni odbor ogranka sastavljen od najmanje 3 (tri) člana koji se biraju na period od godinu dana.

	Izvršni odbor ogranka bira Predsednika Izvršnog odbora ogranka, Potpredsednika Izvršnog odbora ogranka i Sekretara Izvršnog odbora ogranka iz redova svojih članova. 

Član 33.
	
	Ogranak može osnivati sekcije advokatskih pripravnika na području za koje je osnovan.

	Sekcije se mogu osnivati za područje Osnovnog suda ili sudske jedinice na čijoj teritoriji advokatsko - pripravničku vežbu obavlja više od 10 (deset) advokatskih pripravnika.
	
	Osnivanje sekcija, delokrug njihovih poslova i ovlašćenja koje obavlja sekcija i ovlašćenja uređuju se Pravilima o radu ogranka	

Član 34.
	Ogranak može osnivati radna tela ogranka. 
	Radna tela ogranka se osnivaju za obavaljanje poslova iz delokruga poslova Ogranka.
	Članove radnih tela ogranka imenuje Izvršni odbor ogranka.
	Delokrug poslova koje obavljaju radna tela i ovlašćenja članova radnih tela određuje Izvršni odbor ogranka.	

Član 35.
	Ogranak Odbora advokatskih pripravnika obavlja sledeće poslove:
1) donosi Pravila o radu ogranka, koja dostavlja na odobrenje Izvršnom odboru ogranka Komore za čije područje je osnovan,
2) donosi i izvršava odluke i druge pojedinačne akte,
3) razmatra opšte uslove rada advokatskih pripravnika na području za koje je osnovan i podnosi izveštaje Izvršnom odboru,
4) podnosi godišnji izveštaj o sprovođenju advokatsko – pripravničke vežbe na području za koje je osnovan Izvršnom odboru,
5) razmatra pritužbe članova Odbora advokatskih pripravnika sa područja za koje je osnovan i dostavlja mišljenja Izvršnom odboru,
6) osniva sekcije, prati, kontroliše i koordinira rad sekcija i daje obavezujuća uputstva u vezi sa radom sekcija,
7) osniva radna tela i imenuje njihove članove, prati, kontroliše i koordinira rad radnih tela i daje obavezujuća uputstva u vezi sa radom radnih tela
8) izvršava zadatke i poslove koji su mu povereni od strane Izvršnog odbora ,
9) razmatra, odlučuje i postupa po zajedničkim inicijativama članova Odbora advokatskih pripravnika,
10) bira predstavnike koji učestvuju u radu Skupštine Komore u skladu sa odredbama Statuta Komore,
11) obavlja druge poslove u skladu sa Zakonom o advokaturi, Statutom Komore i ovim Pravilima.
b) Radna tela
Član 36.
	Odbor advokatskih pripravnika može osnivati radna tela. 
	Radna tela se osnivaju za obavaljanje poslova iz delokruga poslova Odbora advokatskih pripravnika.
Član 37.
	Članove radnih tela imenuje Izvršni odbor.
Član 38.
	Delokrug poslova koje obavljaju radna tela i ovlašćenja članova radnih tela određuje Izvršni odbor.	









V PRELAZNE I ZAVRŠNE ODREDBE
Član 39.
	Prvu sednicu Odbora advokatskih pripravnika saziva Upravni odbor Komore, a predsedava joj advokatski pripravnik koji je izabran većinom glasova prisutnih članova Odbora advokatskih pripravnika.
Član 40.
	Kandidatura za članstvo u prvom sazivu Izvršnog odbora podnosi se Odboru advokatskih pripravnika, preko Komore, najkasnije 15 (petnaest) dana pre dana održavanja prve sednice Odbora advokatskih pripravnika.
Član 41.
	 Odbor advokatskih pripravnika donosi prva Pravila većinom glasova prisutnih članova na sednici Odbora advokatskih pripravnika.	
Član 42.
Ukoliko pojedina pitanja nisu regulisana ovim Pravilima, primjenjuju se odredbe Statuta Komore.
Član 43.
U slučaju nejasnoća, tumačenje odredbi ovih Pravila daje Upravni odbor Komore.
Član 44.
	Ova Pravila stupaju na snagu osmog dana od objavljivanja na oglasnoj tabli Komore.

U Novom Sadu, __ __ _____. god.                         Predsedavajući Odbora advokatskih  
                                                                                                     pripravnika

                                                                     _____________________________
